**A személyes gondoskodást nyújtó szociális és gyermekjóléti ellátások térítési díjáról szóló 8/2015. (III. 26.) önkormányzati rendelet módosításáról szóló rendelet-tervezet általános indokolása:**

A Képviselő-testület a személyes gondoskodást nyújtó szociális és gyermekjóléti ellátások térítési díjáról szóló 8/2015. (III. 26.) önkormányzati rendeletben (a továbbiakban: Tr.) határozta meg a gyermekétkeztetés intézményi térítési díjait.

A Tr. módosítását Kiskőrös Város Önkormányzata és az étkeztetést biztosító EATREND Kft. között 2017. február 23-án létrejött vállalkozási szerződés 23. pontja indokolja, mely szerint a nettó nyersanyag norma és az előállítási egységárak a vállalkozási szerződés hatálya alatt kizárólag minden év szeptember 1-jén a Központi Statisztikai Hivatal által közzétett hivatalos, az előző évi inflációs ráta szerint emelhetők.

Alkalmazandó inflációs ráta: Fogyasztóiár-indexek az egyéni fogyasztás rendeltetés szerinti osztályozása táblázat „11. Vendéglátás és szálláshely-szolgáltatás” kategóriájának „11.1.2. Munkahelyi- és diákétkeztetés” sorának éves adata szerint, amely 2020. évre vonatkozóan 7,9 %.

Az intézményi térítési díjak a fentiek alapján 7,9 %-kal megemelve kerültek meghatározásra, tekintettel a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII.29.) Kormányrendelet 5. § (2) bekezdésére, mely szerint az intézményi térítési díjat az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.

**A rendelet-tervezet részletes indokolása:**

Az 1. §-hoz

A rendelet-tervezet 1.§-a módosítja a Tr. mellékletét. Módosulnak a bölcsődei és óvodai gyermekétkeztetés, az általános és középiskolai tanulók, valamint a kollégiumban elhelyezett tanulók étkeztetésének, valamint az integrált közoktatási intézménybe járók étkeztetésének intézményi térítési díjai.

A 2. §-hoz

A hatályba léptető rendelkezést tartalmazza ez a szakasz.